Helsedirektøren innrømmer: Norge har ikke nok utstyr til smittevern

På spørsmål om Norge har nok utstyr til smittevern nå, svarer helsedirektør Bjørn Guldvog nei.

Oppdatert 4. mars

Artikkelen er over 196 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

– Nei. Det er ikke nok utstyr hvis du ser fremover i tid. Vi trenger hjelp for å få mer utstyr til smittevern. Mer leveranser, eventuelt alternative løsninger på plass, sier helsedirektøren på en pressekonferanse onsdag formiddag.

Problemet er at land over hele verden har store utfordringer med coronaviruset og trenger akkurat det samme utstyret. Både tester til å sjekke om folk er smittet - og smittevernutstyr som masker og munnbind.

Guldvog understreker at alle deler av helsevesenet akkurat nå er i stand til å gjøre den jobben de skal på en god måte.

– Men med tanke på at forsyningssituasjonen er ganske krevende, må vi ha veldig stor oppmerksomhet på akkurat dette. Vi har et stort trykk på dette arbeidet nå, sier han.

– FHI anbefaler å spare på corona-tester. Er ressursbegrensningen på antall tester alvorlig?

– Den kan det, men nå jobber vi for å bli robuste på det med tester. Både med flere leverandører, og i større grad produsere en del av det som skal til for å gjennomføre testene nasjonalt, sier helsedirektøren.

Ikke overrasket over kapasitetsproblemer

Helt konkret er det mangel på reagensene som finnes i rørene der man plasserer corona-testene. Guldvog forklarer at disse må ha en spesiell sammensetning for at testene skal kunne gjennomføres på en god måte.

På spørsmål om hvor lenge helsemyndighetene har vært kjent med at dette ville kunne bli en utfordring, svarer han:

– Vi hadde ikke akkurat tester på dette viruset før sykdommen brøt ut, så at vi var i stand til å etablere det på få ukers varsel, er ganske flott. Men da er det ikke overraskende at det kan bli kapasitetsproblemer i de første ukene etter at vi har store utbrudd av virussykdommen.

– Var dere raskt nok på ballen?

– Jeg tror at vi har vært veldig raskt på ballen, og har i realiteten en litt bedre situasjon i dag med tanke på tester, enn for et par dager siden.

– Hva er planen ved en alvorlig manko på testutstyr?

– På et tidspunkt i epidemien, vil vi nok ikke anbefale at alle som blir syke, testes. For det vanlige vil være at influensalignende symptomer skyldes coronaviruset. Og det er ikke slik at vi tester alle som får influensa. Så når det blir vanlig, vil vi kanskje ikke følge hver enkelt på samme måte som nå, sier Guldvog.

Hør hva slags beredskap Norge egentlig har i podkasten «Verdens gang»:

– Kan bli en ressurs vi får for lite av

Folkehelseinstituttet (FHI) anbefaler alle sykehus å spare på corona-testene, så Norge ikke går tom.

– Det er klart at vi må planlegge for at vi ikke overforbruker testene, for det er også en begrenset ressurs. Vi ber også folk om å holde seg til de testkriteriene som er satt opp og ikke tester folk som er hverken er syke eller har vært i disse områdene. Dette er en knapp ressurs, så vi må være varsomme i bruken av den, sier overlege Siri Helene Hauge ved Folkehelseinstituttet FHI).

– Hvordan er kapasiteten på disse testene i Norge nå? spurte VG FHI om i går kveld.

– Testutstyr og beskyttelsesutstyr er en knapphetsressurs. Og vi ser at man bør holde seg til testanbefalinger vår, for det kan bli en ressurs vi får for lite av, sier FHI-overlegen.

– Det er noe det jobbes med nå, for det kan hende vi må spare på noen av disse ressursene, legger hun til.

– For hvor enkelt er det å få tak i mer dersom det går tomt?

– Dette er noe som produseres i utlandet og nå er det selvfølgelig sånn at alle land ønsker å oppjustere sin diagnostiske kapasitet. Så det kan bli forsyningsproblemer på disse elementene som inngår i test-kitene, sier FHI-overlegen.

Skal koordineres sentralt

Helsedirektøren opplyste onsdag om at de snart vil ha på plass en løsning for en sentralisert utstyrskoordinering.

Altså vil spesialisthelsetjenesten og kommunene ha en felles løsning for å forholde seg til utstyrsmangler.

– Blant annet det som er knyttet til personlig smittevernutstyr som åndedrettsvern, utdypet Guldvog.

På spørsmål fra pressen om noen kan bli pålagt å gi fra seg utstyr, svarer helsedirektøren:

– Det vil være slik at vi ønsker å koordinere dette slik at vi utnytter utstyret på best mulig måte i nasjonal sammenheng, jobber med aktuelle aktører for å etablere løsninger, og håper å ha det på plass i nær fremtid.

Publisert: 04.03.20 kl. 11:43 Oppdatert: 04.03.20 kl. 12:29

Mer om Coronaviruset Folkehelseinstituttet